Urmareste Modifică dimensiunea fontului: Play

Iaşi, 11 mai /Agerpres/ - Regizorul Cristian Mungiu a declarat, într-un interviu acordat AGERPRES în cadrul Festivalului Serile Filmului Românesc de la Iaşi, a cărui ediţie din acest an îi este dedicată, că pentru a produce în continuare filme de calitate în România este nevoie ca aceste pelicule să capete mai multă popularitate.



Cristian Mungiu a arătat că pentru ca aceste filme să nu rămână numai cu stima obţinută în plan internaţional de generaţia de oameni de film din care şi el face parte este necesară dezvoltarea reţelei de săli de proiecţie pentru filme.



Regizorul laureat cu Palme D'or a vorbit şi despre necesitatea creşterii nivelului de educaţie pentru cinematografie a publicului românesc, el referindu-se în primul rând la intelectualii care dau tonul în percepţia publică din ţară. Potrivit lui Mungiu, e nevoie ca intelectualii să înţeleagă că filmele româneşti ale ultimelor două decenii au căpătat recunoaştere internaţională pentru că oamenii care le-au făcut au reuşit să fie originali, dar şi contemporani cu modul actual de a face şi înţelege cinematografia.



AGERPRES: Domnule Mungiu, Festivalul Serile Filmului Românesc de la Iaşi reprezintă o colecţie a celor mai bune filme româneşti. Sunteţi cap de afiş aici. E onorant pentru dumneavoastră?



CRISTIAN MUNGIU: Mă bucur de două ori. O dată că e prezentat în acest eveniment aniversar filmul meu de acum zece ani şi după aceea mă bucur de această apreciere că sunt unele dintre cele mai bune filme româneşti, pentru că am avut şi eu o contribuţie la această selecţie de anul acesta. Cu adevărat cred că pentru filmele din ultimii 10-15 ani, majoritatea filmelor importante din ceea ce constituie noul val românesc vor fi prezentate zilele acestea la Iaşi şi ocazia aceasta nu a fost prezentă foarte des. Mă bucur că e posibil acum aici şi mă bucur de atmosfera aceasta sărbătorească. Am avut foarte multe emoţii în această seară văzând imaginile pe care nu le-am văzut niciodată cu festivitatea de premiere de la Cannes de acum zece ani.



AGERPRES: În contextul actual social, al dezvoltării economice, este greu să produci filme care să ajungă la nivelul celui cu care dumneavoastră aţi performat?



CRISTIAN MUNGIU: Problema nu e bugetul în România. Să nu ne plângem! Avem posibilitatea să producem cinci, zece, 15 filme pe an. Nu asta e problema! Nu putem face super-producţii cu bugetele româneşti, dar aşa cum a fost posibil acum zece ani să facem un film care a câştigat Palme d'Or, ar trebui să fie posibil oricând. Problema este să reuşeşti să reîmprospătezi ceea ce ai de zis, problema este să mai găseşti un moment în care o generaţie de cineaşti să poată să îşi găsească aceeaşi ambiţie, aceeaşi scânteie şi aceeaşi dorinţă de a încerca să inoveze limbajul, să simtă genul de competiţie care cred că a fost foarte stimulativă pentru noi. Asta nu e ceva ce poţi plănui, adică nu poţi să zici acum că ne facem un plan să mai luăm un Palme d'Or sau să luăm un Oscar. Cineaştii trebuie să fie sinceri cu ei înşişi, cu poveştile pe care le zic, să se gândească la cinema ca la mediul artei lor şi să se gândească dacă pot inova ceva şi, mai departe, uneori recompensele astea vin sau nu vin. Organizatoric, ce este important pentru noi în momentul de faţă nu se leagă de finanţarea filmelor, asta funcţionează cât de cât, se leagă de felul în care le difuzăm. E important ca filmele româneşti să capete mai multă popularitate decât au acum şi pentru asta e esenţial să putem recrea sistemul de săli. Până când nu ai posibilitatea să difuzezi cum era odată în 400 de săli, e foarte greu să te aştepţi la aceleaşi rezultate ca până în '89.



AGERPRES: S-a vorbit de condiţia artistului, a actorului. Vă nemulţumeşte condiţia actorului de astăzi?



CRISTIAN MUNGIU: Este ceva normal în societatea de astăzi. Facem o confuzie între popularitate şi valoare. E normal ca oamenii care apar la tv, indiferent dacă prezintă meteo sau apar în emisiuni de scandal, să aibă popularitatea lor. Nu asta e problema. Problema este să putem să înţelegem atunci când consumăm artă, să fim pregătiţi şi să avem un nivel general de educaţie care să ne permită să ne plasăm într-un mod respectuos faţă de această artă.



AGERPRES: Şi avem acest nivel de educaţie?



CRISTIAN MUNGIU: Într-o anumită măsură îl avem, în altă măsură nu putem pretinde de la cinema şi de la cultură să fie mult peste nivelul general pe care îl avem noi şi în alte domenii. Şi arta, şi înţelegerea cinematografiei române, ca să mă refer strict la domeniul nostru, sunt la nivelul general pe care îl avem noi, adică progresăm, dar e nevoie de un plan, de o structură, de o educaţie, de un program pe termen lung. Cinema-ul nu a fost niciodată foarte bine înţeles ca artă la noi pentru că e bazat pe o popularitate din perioada comunistă, când cinema-ul era folosit foarte mult ca propagandă. Ne trebuie o nouă înţelegere a acestei arte şi avem nevoie ca ea să vină ca recunoaştere de la intelectualii care setează aşa un fel de trend de înţelegere. Intelectualii noştri nu au fost niciodată aşa de cinefili. Să sperăm că lucrul acesta se va schimba la un moment dat şi că se va naşte o generaţie de intelectuali care să aibă destulă educaţie cinematografică încât să înţeleagă că motivul principal pentru care am primit noi această stimă internaţională se leagă de un anumit modernism. Am reuşit la un moment dat să fim contemporani cu un mod de a înţelege cinema-ul, să fim originali şi pentru asta am căpătat şi merităm această stimă. Dacă vom reuşi ca ea să se propage şi în rândul spectatorilor români, ar fi cu atât mai admirabil pentru noi.



AGERPRES: Ce proiecte de viitor pe termen mediu şi lung are Cristian Mungiu?



Cristian Mungiu: Deocamdată produc nişte filme. Producem şi co-producem anul acesta trei filme. Unul urmează să îl facem săptămâna viitoare. E debutul în lung-metraj al Ioanei Uricaru. După aceea, peste vară, avem un film francez important, mare, cu actori americani, un film în engleză, şi mă bucur să fim co-producătorii acelui proiect. E un lucru important pentru industria românească de film să poţi să contribui la un film cu un buget atât de mare. Şi mai avem un proiect personal, al nostru, pe care îl producem prin compania de film pe care am fondat-o acum zece ani, tot al unui tânăr cineast. Cumva, investesc atenţie în cei mai tineri şi, printre aceste picături, încerc să mă pregătesc şi eu pentru viitoarele mele proiecte, dar despre asta o să vorbesc atunci când lucrurile sunt coagulate. AGERPRES / (A - autor: Cristian Lupaşcu, editor: Oana Popescu)